钦定古今图书集成/明伦汇编/闺媛典/第293卷 > 皇清二十六 > 段履吉妻司氏
## 钦定古今图书集成/明伦汇编/闺媛典/第293卷 > 皇清二十六 > 段履吉妻司氏

按《宁晋县志》：“司氏，明末孝廉段嘉谟子，生员履吉妻。年十四归段，事孀姑克尽妇道，相夫有礼。越五年，履吉应试顺天，殁于京师。讣闻司悲绝仆地，勺水不纳。既而念孀姑垂老，两女幼，夫骨又未归，乃强起视息。及榇归，族众利其产，议速葬而遣氏嫁。氏察知，佯曰：‘葬夫于野，不便往守墓，且四时祭扫，妇人频出郊外，不可。妾将殡夫子于舍旁，晨夕省奠，实便’。” 众知不能夺，议乃沮。继又徐遣媒氏诱之，氏曰：“背死夫不义，弃孀姑不孝。舍二女不慈，我不忍为不义不孝不慈之人。如不我容，惟死而已。” 遂不敢复言。姑后病瘫痪，不能起，氏奉侍药饵，起坐扶持，昼夜不离左右。三年姑死，破产治丧事，与夫并葬祖兆。未几，邑东北盗群起，氏携两女来城南，依弟世教，居沙水滨。世教兄弟事之唯谨，谋以“段族从弟子” 为嗣，自十九岁孀居，历节五十馀年。年七十，卒于康熙十七年八月。